Suomalainen kilpapelaaminen kehittyy nopeaa tahtia. Nyt rahapalkinnoille voi päästä ilman omaa joukkuettakin.

Parin kuukauden ajan pyörineessä E-sports.fi:ssä on tarjolla matseja Counter-Strike: Global Offensivessa, HearthStonessa, Rocket Leaguessa ja Diablo 3:ssa. EPA

Esimerkiksi suosituissa Counter-Strike: Global Offensive ja League of Legends -peleissä toisista otetaan mittaa viiden hengen joukkueilla. Monille kynnyskysymykseksi voi nousta se, että kaveripiiristä ei löydy tarpeeksi pelaajia. Tai vielä turhauttavampaa: ei löydy saman tasoisia pelaajia.

E-sports.fi-sivusto tarjoaa ongelmaan ratkaisuksi omaa matchmakin-systeemiään. Se etsii yhteen samantasoiset pelaajat ja tarjoaa heille alustan toisiaan vastaan pelaamiseen. Sivuston systeemissä hyvin pärjänneet pelaajat nousevat taulukossa entistä ylemmäs.

– Toimimme hieman eri tavalla kuin muut kotimaiset tahot. Meille kaikkiin peleihin voi tulla mukaan yksityisenä pelaajana. Voittajat ovat aina jossain määrin yksinäisiä susia, e-sports.fi:n pyörittäjiin kuuluva Niko Niinijärvi kuvailee.

Yli 5000 pelaajaa

E-sports.fi haluaa profiloitua erityisesti harrastajien, " casual-pelaajien " , keskuudessa. Sivuston oma " ladder " -liiga kestää aina kerrallaan kuukauden, jonka jälkeen parhaille pelaajille jaetaan palvelun kuukausimaksuista syntyvät rahapalkinnot.

– Meillä kuukauden pelaamisella voi päästä rahapalkinnoille, Niinijärvi sanoo.

Rahapalkinnot koostuvat pelaajien maksamista kuukausittaisista osallistumismaksuista. Pelaamaan pääsee myös ilman kuukausimaksuja, mutta silloin ei voi voittaa rahapalkintoja.

E-sports.fi on pyörinyt parin kuukauden ajan. Pelaajia se on kerännyt jo yli 5000, pelisessioita on kertynyt yhteensä 28000 kappaletta. Peleistä mukana ovat tällä hetkellä Counter-Strike: Global Offensive, HearthStone, Rocket League ja Diablo 3. Niiden lisäksi mukaan ovat tulossa League Of Legends ja Overwatch.

Pelaajamääränkin osalta Niinijärvi odottaa kovaa kasvua.

– Tällä hetkellä monet harrastajat maksavat rahansa ulkomaille, missä kilpailu on paljon kovempi. Me haluamme tarjota kotimaista vaihtoehtoa.